钦定古今图书集成/明伦汇编/闺媛典/第040卷 > 程鹏举妻
## 钦定古今图书集成/明伦汇编/闺媛典/第040卷 > 程鹏举妻

按《辍耕录》：程公鹏举在宋季被掳于兴元版桥张万
户家为奴，张以俘女某氏妻之。既婚之三日，即窃谓
其夫曰：“观君之才貌，非久在人后者。何不为去计，而
甘心于此乎？”夫疑其试己也，诉于张，张命棰之。越三
日，复告曰：“君若去，必可成大器，否则终为人奴耳。”夫
愈疑之，又诉于张，张命出之，遂鬻于市人家。妻临行，
以所穿绣鞋一，易程一履，泣而别曰：“期执此相见。”程
感悟，奔归宋，时年十七八，以荫补入官。迨国朝统一
海宇，程为陕西行省参知政事，自与妻别已三十馀
年，义其为人，未尝再娶。至是遣人携向之鞋履，往兴元访求之。市家云：“此妇到吾家，执作甚勤，遇夜未尝
解衣以寝。每纺绩达旦，毅然莫可犯。”吾妻异之，视如
己女。将半载，以所成布匹偿元鬻镪物，乞身为尼，吾
妻施赀，以成其志。见居城南某庵中，所遣人即往寻，
见以曝衣为由，故遗鞋履在地。尼见之，询其从来，曰：
“吾主翁程参政，使寻其偶耳。”尼出履示之，合亟拜曰：
“主母也。”尼曰：“鞋履复全，吾之愿毕矣。”归见程相公与
夫人，为道致意，竟不再出。告以参政未尝娶，终不出。
旋报。移文本省，遣使檄兴元路，官为具礼，委幕属李
克复防护其车舆至陕西，重为夫妇焉。